Na temelju članka 2. stavak (3) točka i), članka 7. stavak (1) točka b) te članaka 59. i 70. Zakona o Centralnoj banci Bosne i Hercegovine (“Službeni glasnik BiH”, 1/97, 29/02, 13/03, 14/03, 9/05, 76/06 i 32/07) i članka 6. stavak (1) točka a) i d) Zakona o zaštiti osobnih podataka (“Službeni glasnik BiH”, 49/06, 76/11 i 89/11), Upravno vijeće Centralne banke Bosne i Hercegovine na 15. sjednici održanoj 26. studenoga 2021. godine, donosi

**Odluku**

**o izmjenama i dopunama Odluke o Središnjem registru kredita poslovnih subjekata i fizičkih osoba u Bosni i Hercegovini**

**Članak 1.**

U Odluci o Središnjem registru kredita poslovnih subjekata i fizičkih osoba u Bosni i Hercegovini (“Službeni glasnik BiH”, 44/19), u članku 4., točki 37. iza riječi banke, interpunkcijski znak točka se zamijenjuje interpunkcijskim znakom zarez, a iza točke 37. dodaje se nova točka 38. koja glasi:

ˮ38. **Broj dana kašnjenja** – upisuje se broj dana kašnjenja izračunan sukladno propisima nadležne entitetske agencije za bankarstvo.ˮ

**Članak 2.**

U članku 5., točki 35. iza riječi banke interpunkcijski znak točka se zamjenjuje interpunkcijskim znakom zarez, a iza točke 35. dodaje se nova točka 36. koja glasi:

ˮ36. **Broj dana kašnjenja** – upisuje se broj dana kašnjenja izračunan sukladno propisima nadležne entitetske agencije za bankarstvo.ˮ

**Članak 3.**

(1) U članku 7. iza stavka (4) dodaju se nove stavke (5), (6) i (7) koje glase:

ˮ(5) Na pisani zahtjev sudionika u registru ili u slučaju neaktivnosti sudionika, Centralna banka će u Središnjem registru kredita izvršiti odgovarajuće promjene, kako bi aktivna zaduženja koja je taj sudionik u registru dostavio u Središnji registar kredita, promijenila status aktivnosti i bila zatvorena. Razlog zatvaranja će u ovom slučaju biti pokazatelj 5 – neaktivan sudionik u registru iz članka 4. točka 33. i članka 5. točka 31. ove odluke. Ostale informacije o zaduženju će biti nepromijenjene.

(6) Centralna banka će sudioniku u registru uskratiti pravo pristupa podacima iz Središnjega registra kredita nakon prijema pismenog zahtjeva sudionika ili nakon utvrđivanja neaktivnosti sudionika.

(7) Pod pojmom neaktivan sudionik se podrazumijeva sudionik koji nije ažurirao podatke u registru na način utvrđen u članku 6. stavak (1) odluke, u razdoblju od najmanje 12 mjeseci.ˮ

**Članak 4.**

(1) U članku 9. stavak (1) točka b) mijenja se i glasi:

ˮb) sudionici u registru iz članka 3. točka c) ove odluke, osim subjekata koji nisu pod nadležnošću entitetskih agencija za bankarstvo,ˮ

(2) U stavku (1) u točki c) iza riječi ˮpravobranilaštva,ˮ dodaju se riječi ˮnotari u svojstvu povjerenika suda u svrhu provođenja ostavinskih postupaka,ˮ.

(3) U stavku (2) riječ ˮisključivoˮ briše se.

(4) U stavku (3) iza riječi ˮSudionici u registruˮ dodaju se riječi: ˮiz stavka (1) točka b) ovog članka,ˮ

(5) Stavak (4) mijenja se i glasi:

ˮ(4) Pisana suglasnost poslovnog subjekta mora biti svojeručno potpisana od ovlaštene osobe i ovjerena pečatom tog poslovnog subjekta ili potpisana elektronskim potpisom sukladno propisu kojim je uređena oblast elektronskog potpisa u BiH, dok pisana suglasnost fizičke osobe mora biti svojeručno potpisana od strane te fizičke osobe i mora sadržavati broj njezinog identifikacijskog dokumenta i naziv organa koji ga je izdao ili potpisana elektronskim potpisom sukladno propisu kojim je uređena oblast elektronskog potpisa u BiH.

**Članak 5.**

U članku 10 stavak (5) se mijenja i glasi:

ˮ(5) Pisani zahtjev poslovnog subjekta mora biti svojeručno potpisan od ovlaštene osobe i ovjeren pečatom tog poslovnog subjekta ili potpisan elektronskim potpisom sukladno propisu kojim je uređena oblast elektronskog potpisa u BiH, dok pisani zahtjev fizičke osobe mora biti svojeručno potpisan od strane te fizičke osobe i mora sadržavati broj njezinog identifikacijskog dokumenta i naziv organa koji ga je izdao ili potpisan elektronskim potpisom sukladno propisu kojim je uređena oblast elektronskog potpisa u BiH.ˮ

**Članak 6.**

Članak 15. mijenja se i glasi:

**ˮČlanak 15.**

(1) Centralna banka će na osnovi pisanog zahtjeva nositelja osobnih podataka čiji se osobni podaci prikupljaju i dostavljaju u Središnji registar kredita, pristupiti podacima u Središnjem registru kredita i dostaviti podnositelju zahtjeva, obavještenje o obradi njegovih osobnih podataka, sukladno propisu kojim je uređena oblast zaštite osobnih podataka u BiH.

(2) Nositelj osobnih podataka čiji se osobni podaci prikupljaju i dostavljaju u Središnji registar kredita, pisani zahtjev iz stavka (1) ovog članka, može predati osobno na protokol Centralne banke ili dostaviti poštom na adresu Centralne banke.ˮ

**Članak 7.**

(1) Ova odluka stupa na snagu osmog dana od dana njenog objavljivanja u “Službenom glasniku BiH“, a primjenjivat će se od 17.01.2022.godine.

(2) Ova odluka će se objaviti i u “Službenim novinama Federacije BiH”, “Službenom glasniku Republike Srpske” i “Službenom glasniku Brčko distrikta BiH”.

Broj: UV-122-01-1-2221-10/21 NG Predsjedatelj

Sarajevo, 26.11.2021. godine Upravnog vijeća Centralne banke

 Bosne i Hercegovine

 GUVERNER

 dr. Senad Softić